A Tanács 1969/93/EGK rendelete
(1993. július 19.)
a vám- és statisztikai nómenklatúráról, valamint a Közös Vámtarifáról szóló 2658/87/EGK rendelet módosításáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre, és különösen annak 113. cikkére,
tekintettel a Bizottság javaslatára,
mivel a 2658/87/EGK rendelet [1] meghatározta az árucikkek nómenklatúráját, amely "Kombinált Nómenklatúra"-ként ismert;
mivel a Bizottság létrehozta az Európai Közösségek integrált vámtarifarendszerét, amely "Taric"-ként ismert és a Kombinált Nómenklatúrán alapszik;
mivel a fent említett rendelet 3. és 5. cikkének értelmében a tagállamok a Kombinált Nómenklatúra vámtarifa-alszámaira használt kódok és a Közösség szintjén alkalmazott Taric albontások azonosítására használt kódok közé nemzeti statisztikai albontásokat hozhatnak létre;
mivel a külkereskedelmi nómenklatúrák és a tagállamok termékkódjai között ezen intézkedések következtében létrejött különbségek nehézséget jelentenek a vámeljárások közösségi szintű számítógépesítésében és egy egységes vámáru-nyilatkozat használatában; mivel ennek eredményeként meg kell szüntetni annak lehetőségét, hogy a Kombinált Nómenklatúra után nemzeti statisztikai albontásokra kerülhessen sor;
mivel másrészt, a közösségi jog jelenlegi állása szerint, indokolt, hogy a nemzeti albontások használatának lehetősége, amelyet a fent említett rendelet 5. cikkének (3). bekezdése biztosít, megmaradjon, annak érdekében, hogy az azt kívánó tagállamok a nemzeti követelményekhez kódokat rendelhessenek;
mivel ugyanakkor tekintettel kell lenni a fent említett rendelet 5. cikkének (4) bekezdésében megállapított előírások hatályának megszűnésére és a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [2] hatályba lépésére,
ELFOGADTA EZT A RENDELETET:
1. cikk
A 2658/87/EGK rendelet a következőképpen módosul:
a) A 3. cikk (2), (3), és (4) bekezdése helyébe a következő rendelkezés lép:
"(2) A Taric vámtarifa-alszámait a 9. és 10. számjegy azonosítja, amelyek az (1) bekezdésben említett kódszámokkal együtt alkotják a Taric kódszámait. Közösségi albontás hiányában a 9. és 10. számjegy "00".
(3) Kivételesen olyan különös közösségi intézkedések alkalmazása céljából, amelyek a 9. és 10. számjegy szintjén egyáltalán nincsenek, vagy nem teljesen vannak ellátva kóddal, további négy számjegyű Taric-kódot lehet használni."
b) Az 5. cikk (3) és (4) bekezdésének helyébe a következő rendelkezés lép:
"(3) A tagállamok a nemzeti követelményeknek megfelelő albontásokat használhatnak; az ilyen albontásokhoz a 2913/92/EGK rendelettel [3] összhangban azonosító kódszámokat kell rendelni."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 1996. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1993. július 19-én.